પીડિતાઓને ન્યાય અપાવવા માટે કેન્દ્ર સરકાર દ્વારા તાત્કાલિક ધોરણે "બાળકી પર બળાત્કારની બાબતમાં કાયદામાં ફેરફાર કરવામાં આવ્યો. કાયદામાં જે ફેરફાર કરાયા છે તેમાં મુખ્ય બાબત એ છે કે, ૧૨ વર્ષથી ઓછી ઉંમરની બાળકી પર બળાત્કાર કરનારા હેવાનોને હવે ફાંસીની સજા થઈ શકશે. એ જ રીતે બળાત્કાર માટે ઓછામાં ઓછી સાત વર્ષની સખત કેદની સજા હતી તે વધારીને દસ વર્ષ કરાઈ છે. ૧૬ વર્ષથી નાની છોકરી પર બળાત્કાર માટે હવે પછી આજીવન કારાવાસ સુધીની સજા થઈ શકશે. પહેલાં આ સજા ૧૦ વર્ષની હતી. ફાસ્ટ ટ્રેક કોર્ટ રચવાના ને દરેક પોલીસ સ્ટેશનને બળાત્કારના કેસોની સચોટ તપાસ માટે ફોરેન્સિક કિટ આપવાનું પણ નક્કી કરાયું છે. બાળકીઓ પર બળાત્કાર કરનારા હેવાનોને ફાંસીની સજા કરવાની જોગવાઈની સાથે બીજી પણ એક જોગવાઈ જરૂરી હતી અને કેન્દ્ર સરકારે એ કરી પણ છે. આ પ્રકારની ઘટનાઓમાં બે મહિનાની અંદર ચુકાદો આવશે તથા બીજા નવ મહિનામાં તેની અપીલ અને બીજી બધી વિધિ આટોપી લેવાય એવી કાયદાકીય જોગવાઈ કરાઈ છે.